**Veronika lekárska** (lat. *Veronica officinalis*) je trváca bylina s plazivou stonkou a oválnymi listami z čeľade skorocelovité (*Plantaginaceae*). Jej prirodzený areál sa rozprestiera od Európy po západnú Sibír a Blízky východ.

Opis
----

Veronika lekárska je trváca bylina s poliehavými alebo vystúpavými byľami dlhými 10 až 60 cm. Poliehavá chlpatá stonka v dolnej časti v uzloch zakoreňuje, bohato sa rozkonaruje, takže jediná rastlina môže časom vytvoriť hustý koberec. Vzpriamené sú len vrcholy kvetonosných stoniek.

Protistojné krátko stopkaté listy sú vajcovité alebo široko elipsovité, na báze krátko klinovité a celistvookrajové. Smerom k tupému vrcholu sú na okraji jemne pílkovité a na oboch stranách čepele husto chlpaté.

Bledo modrofialové (zriedka belavé) štvorpočetné kvety s priemerom 6 – 8 mm vyrastajú v pazuchách malých, striedavo postavených, úzko kopijovitých listeňov. Kvety sú usporiadané v strapcoch po 15 až 25 (30) kvetov. Stopky kvetov sú vzpriamené, kratšie ako listene a sú husto žliazkato chlpaté. Koruna je zvončekovito tanierovitá, s tmavšími žilkami. Horný korunný lupienok je oveľa väčší ako ostatné. Kvet má dve tyčinky a jednu čnelku, dlhú 2,5 – 4 mm. Kalich je štvordielny a kališné zuby sú podlhovasté.

Žliazkaté alebo chlpaté tobolky sú z boku silno stlačené, obrátene srdcovité, na vrchole takmer uťaté alebo len plytko vykrojené a prevyšujú kalich. Semená sú oválne, ploské, asi 1 mm dlhé a žlté.

Rozšírenie
----------

Prirodzeným areálom rozšírenia veroniky lekárskej je celá Európa (okrem arktických oblastí), Madeira, Azorské ostrovy, Krym, Turecko, európske Rusko, severný Kaukaz, Irán, Turkménsko a západná Sibír. Za nepôvodný druh je považovaná v Severnej Amerike, Buriatsku, Južnej Afrike, Čile, Grónsku a na Sachaline.

Ekológia
--------

Veronika lekárska uprednostňuje suché a svetlejšie stanovištia v listnatých a zmiešaných lesoch, na trávnatých svahoch, pasienkoch a v trávnatých porastoch viatych pieskov. Kvitne v júni až auguste a je to hmyzoopelivý druh. Na Slovensku je hojná, s najvyšším výskytom do 1 680 m n. m.

Význam a využitie
-----------------

Veronika lekárska sa využíva ako liečivá rastlina v ľudovom liečiteľstve. Jej kvitnúca vňať obsahuje triesloviny, horčiny, kyselinu askorbovú, saponíny, živicu, vosk a stopy silice. Ako droga napomáha čisteniu krvi, preto sa aplikuje pri ekzémoch, reumatizme, vysokej hladine cholesterolu v krvi a pri začínajúcej artérioskleróze. Má tiež mierny upokojujúci účinok, tlmí závraty a zlepšuje pamäť. Pri zhoršenom metabolizme, sa užíva čerstvo vytlačená šťava z rastliny.

Mierne horká a trpká chuť a čaju podobná vôňa veroniky lekárskej viedli v 19. storočí k jej používaniu ako náhrady čaju vo Francúzsku, kde ju nazývali „thé d'Europe", alebo „európsky čaj". Francúzi dodnes používajú tento termín na pomenovanie rastliny.

Galéria
-------

* Veronika lekárska – habitat. Veronika lekárska – habitat.
* Veronika lekárska – protistojné listy. Veronika lekárska – protistojné listy.
* Veronika lekárska – zakoreňovanie v uzloch stonky. Veronika lekárska – zakoreňovanie v uzloch stonky.
* Veronika lekárska – srdcovité tobolky. Veronika lekárska – srdcovité tobolky.

Referencie
----------

1. 1 2  Sp. Pl. ed. 1 11 (1753)
2. 1 2   *Veronica officinalis L.* [online]. powo.science.kew.org, [cit. 2024-01-06]. Dostupné online.
3. 1 2 3  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín*. prvé. vyd. Bratislava : Univerzita Komenského, 2018. S. 246.
4. 1 2 3   *Veronica officinalis* [online]. POWO - Plants of the World Online, Kew, [cit. 2023-12-11]. Dostupné online. (po anglicky)
5. 1 2 3 4 5 6 7  Kornélia Goliašová et al .. *Flóra Slovenska V/2*. Bratislava : Veda, vydavateľstvo Slovenskej akadémie vied, Bratislava, 1997. S. 170-173.
6. 1 2 3  Michal Hrabovský at al.. *Veľká kniha rastlín, hornín, minerálov a skamenelín*. Bratislava : IKAR, a.s. - Príroda, 2021. S. 300-301.
7. 1 2 3 4   *Naša príroda – Živočíchy a rastliny strednej Európy*. prvé. vyd. Bratislava : Reader's Digest Výber, 2000. S. 72.
8. 1 2 3 4  Josef Dostál, Martin Červenka. *Veľký kľúč na určovanie vyšších rastlín II.*. prvé. vyd. Bratislava : Slovenské pedagogické nakladateľstvo, 1991. S. 961-962.
9. ↑  Sergej Mohnacký, Tibor Benčať, Karol Kočík, Blažena Benčaťová. *Liečivé rastliny (vysokoškolská učebnica)*. 1.. vyd. Zvolen : Technická univerzita vo Zvolene, 2016. S. 254.
10. ↑   *Pharmacopoea Bavarica Iussu Regio Edita*. Munich : Joseph Lindauer, 1822. Dostupné online. S. 132. (po latinsky)
11. ↑  *Tento článok je čiastočný alebo úplný preklad článku Veronica officinalis na anglickej Wikipédii.*

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Veronika lekárska**
* Spolupracuj na Wikidruhoch Wikidruhy ponúkajú informácie na tému **Veronika lekárska**